Kyk hier wat gebeur ná 'lank en gelukkig' | Netwerk24
Met Jessica Sole en Kate Normington. Regisseur: Steven Stead.
Hierdie pragproduksie, so beweeglik, komkommerkoel en glad, kombineer 'n groep sprokieskarakters treffend, maar wys ook, veral in die tweede helfte, wat gebeur nadat hulle "lank en gelukkig saam geleef het".
Wat gebeur wanneer 'n bakker se vrou nie kan kinders hê nie, en 'n wrede heks (Kate Normington is 'n fees!) voorwaardes stel om die vloek te verbreek? Dit word 'n rasende, uitbundige, maar ook donker fantasie waarin 'n groep karakters se paaie onverwags kruis en hulle lewenslesse leer wat hulle nooit sal vergeet nie.
Goeie ouerskap, ware liefde, 'n pierewaaier-geparfumeerde prins wat leer om sy verwaandheid in sy sak te steek en mens te word vir sy Aspoestertjie, en 'n heks wat haar eie vloek afskud, vorm deel van 'n storie wat jou meevoer.
Alle eer gaan aan 'n sprankelende rolverdeling wat foutlose spel lewer. Veral Normington, Jessica Sole as die bakker se vrou, en Zak Hendrikz as Aspoestertjie se prins met die Boheemse houding. Hulle flikker die produksie nog verder op, nes 'n Kersboom.
Stephen Sondheim se musiek vertel die storie oortuigend, maar dit is die flink choreografie, waar die dansers en spelers op Greg King se puik gestapelde dekor hul bewegings moet ken, wat aandag trek.
Hoewel 'n klein bietjie te lank in die tweede helfte, vind 'n mens subteks in die bekende sprokies en beskou die karakters uit 'n nuwe oogpunt.
Steven Stead se regie is sprankelend en vol verbeelding wanneer hy eeue oue karakters uit nuwe hoeke belig.